NOVEL: ENSERA WAT BUJANG SUGI
Tusun Ke-8 NANYA BINI                                                          NYA alai udah Aya Apai Rimbu nemu berita ke dipadahka Ibu Indai Rimbu, pasal Sugi ke besetuju deka bebinika Endu Dara Sedinang, dia iya lalu bejaku. “Enti munyi nya orang tuai, tebang menuang simbang dedabang, nyaduh betubuh tua tinduk ngedang belakang,” ku Aya Apai Rimbu. Hari pan terunji sabung petang, malam pan tegayam tinduk orang. Nya alai enda berasai, dinga tak udah rauk-rauk kukuk selanjau manuk jaguk, ke mengkukuk ngenjun gelanggang. Hari pan tawas teringkas siang. Dia Aya Apai Rimbu seduai Ibu Indai Rimbu tak lalu bekemaska ngepan diri ke seruran chukup magang, ngena perengka ke sedia nadai ketimpang. Dia seduai nyau ati ka mupuk bejalai nanya bini ke Sugi, nanya Endu Dara Sedinang. Seduai pan lalu bejalai belundai nyurung mansang, niti sentali rumah panjai sehari tajai ke terebai burung terebang. Dia lalu mansa ruai Endu Dara Semanjan Begeman Ujung Dabung, Dara Bajik Begilik Panggau Lampung, Dara Bagau Ke Nyerengau Rekung. “Au kau, kini pemegi seduai ibu tak bekenji nyurung mansang? Kini penemuai seduai ibu baka orang ke ngagai orang ke begawai maya ngabang?” ku sapa Endu Dara Semanjan. Dia Ibu Indai Rimbu tak enda nyaut seleka mukut, tak enda malas patah beras padi bangang. Seduai lalu ngejang ari nya, nurun tangga ngindik menalan entap nyapan bandung dan sabang seluang. Sidi seduai jalai pendai bandung keri tebu tengang, nyemerai tebing seberai, lalu muntang tebing seberang. Lembang ke belakang lalu pelenggi, bukit ditait, diturun, ditiki. Sungai panjai diulu, lalu diili, niti menasan jalai jani. Seduai pan manggai di kampung baung nadai dinga ensung kesung nyumbuh bujang, kampung rapak nadai dinga wak anak empeliau arang, kampung sunyi nadai dinga buie buau orang. Seduai pan datai di Menyaung Tuchung Bukit Merayung Bulan, tinggi sigi lenggi-lenggi, melan-memelan baka ke nyentuk di sedan langit ngeruang. Sepiak nyin menua sida iya, sepiak tu menua sida Sentukan Buban. Seduai lalu duduk ngetu tak ngeju lelak tulang, bebalaika seregu rau meranggang. Nya alai kejang seduai ari nya, lalu manggai di Tinting Sampang Gading munyi  kesuling sepu bujang, datai di Bukit Lubang Naning alai orang mangkaka selaing pulai nyerang. Malik seduai enggau bulik mata nampai. Telengga lama amai seduai nentang peretang penyarang rumah panjai, enggi sida Sentukan Buban, Apai Sedinang, Dara Lengunai, begamal lempai-lempai baka unai kajang sebidang. Peda rumah pandak enggi Santukan Buban, begamal sigi gayak-gayak seketak nyilup remang. Nya alai tak nyau enda berasai mih seduai ke bejalai nyurung mansang, tak nyau datai di pendai ili masai alai mandi ke sekali besungga undang. Lalu begau bala nembiak papak perenggang, bisi ngumbai aya enggau ibu, bisi ngangau aki enggau ini. “Baru datai seduai aki? Baru datai seduai ini? Uji duduk seduai aki bekechanguk sama betentang. Lagi anang laun seduai mandi aki, ini. Ai ili enda tau alai seduai mandi, nya  alai sida aki meruti jani. Pendai ulu nya tau, nya manah udu, chiru agi ari madu minyak kepayang,” ku bala nembiak papak perenggang. Udah seduai badu duduk, Aya Apai Rimbu enggau Ibu Indai Rimbu lalu mandi. Udah badu mandi seduai lalu begari. Gari ke jai tinggal ba rumah Ini Jejambi Isi Bejambu Alang. Gari ke basah enda dibai niki ke rumah; tinggal ba rumah Jarah Kumpang Selembang. RUMAH SENTUKAN BUBAN Nya baru tebang petai pedalai sungai. Nya baru seduai nyaduh betubuh ati bejalai.  Sandik Ibu Indai Rimbu seluk sundang menarang, lalu san Aya Apai Rimbu sumpitan sumpit tapang lalu titi seduai sentali jalai ulang. Seduai pan nyau datai di menalan beuraska tandan takang isang.  Udah nya, seduai datai di kaki tangga tak ngena gaga nabung mengengkang. Dia Apai Rimbu lalu nyapa enggau gensera jaku lantang. “Kati jadi rumah kita tu unggal?” ku Aya Apai Rimbu. “Au dih kau unggal, rumah panjai kami ditu unggal, enda kala entak tambai penti pemali. Pala tangga kami ditu unggal, enda kala peraka bangkai pemati. Tiang kami ditu unggal, enda kala diintu gelanyang manang Menani. Oh, lalu unggal, lalu,” ku saut Apai Setekup Pintu Batu, nya ga orang ke masai makai gerama tunu ketam mengkabang. Apai Rimbu pan lalu niki. “Enda mih kami dua duduk unggal. Ni ruai sida unggal aku Sentukan Buban Apai Sedinang?” ku Aya Apai Rimbu. “Oh, nyin mih iya dih unggal, di tengah rumah ke bepanggau tujuh ringkat, ke bedilang beasap-asap, ke bedapur beungkap-ungkap, ke bepintu ngena lagu gambar menarat. Nya mih ruai Tuai Rumah kami ditu unggal,” ku Apai Setekup Pintu Batu. Seduai lalu bejalai betunda-udi sekaki nyurung mansang nyentuk ke datai ba ruai Sentukan Buban. Peda seduai iya Sentukan Buban benung duduk meagung-agung, besila panggung nyerungkung baka remaung madung lubang. Peda seduai iya Sentukan Buban benung duduk jangah-jangah, baka beruang mangah ngelampin buah melanjan nunggang. Nya ga adi biak Aya Apai Rimbu. Tak lalu malik mih Sentukan Buban besabung tentang enggau seduai. “Lalu unggal aku, lalu, nuan ke tak ngeju nuntung nyingkang,” kemah ku jaku Sentukan Buban. Ibu Indai Rimbu tama ke bilik dalam ngeruang lalu Apai Rimbu ngaitka badi andai iya ke mesai kemelebai ke di bangkai laya ngerang, ngaitka nyabur chudur enggi iya pengundur darah lega langkang. “Duduk unggal, duduk,” ku Sentukan Buban Nya baru Aya Apai Rimbu enggau Sentukan Buban tak lalu sama betungaka pengedang baku tempa sarang pinang kunyah di ginya lua di rampang. Dia seduai tak nyau bepakaika pinang tuai asai ke makai kamai sempidan arang. Bejaku mih seduai iya kelulu mayuh dikenang. Dia hari pan nyau malam kelam sabung petang. Sentukan Buban pan lalu beranchau tikai tujuh belah ruai, baka ke begawai ngidangka pengabang. Dia orang mayuh, orang banyak pan nyau datai magang-magang. Sida iya udah badu makai ngisi tandan lempuang. Dia orang mayuh pan nyau begelumu sekayu rumah landu; tak nyau mayuh ari tematu apung bindang, nyau betugung sekayu rumah belung, nunda lempaung ngambung di batang. Tak nyampau mih orang dia ari adau mansang nyemerang, perisi ari nyeli ambin begitang. Sida tak mayuh ari beluh kambuh enseluang. Sida ngulu apai Sugi ke baru datai. Dia orang berandauka mayuh macham utai nyampau dikenang. Sida bejaku betibang di kuyu pun rang. “Nya alai uji anang guai inggar dulu kitai mayuh, kitai banyak, kita ke di tengah rumah enggau orang ke di punggai puting setak pemayam punggang. Nya alai jaku kitai tu enda tau tembu semalam ke tegayam sabung petang laban kitai tu baru betunga duduk betentang. Diatu aku deka nanyaka pejalai unggal aku ke datai di penyurai rumah panjang. “Au dih kau unggal. Naka penyuma aku unggal nelenga rasa dabung landai ba mua kitai. Naka pengelembau panggung pengenggai aku tu nelengaka rasa dabung jarang, tang semadi nadai ku, laban kitai tu udah bejaku begulu sama berimbai begulai duduk betentang. Aku tu dih unggal, malu ke di lempedu kandang kamai laban aku tu enda nemu utai lansang kedubang. Dini pan enda dalam aku berendam kandang kerigai. Nyangka enda asai tu orang ke nait Tuchung Menyaung Bukit Merebung Bungai lebuh orang ke nanka tengkulan kuta lantai ke bekeberai muai miang. Naka penyuma panggung temenung aku nelenga rasa ujung dabung. Naka pemalu mih tudah aku di lempedu gelung chantung, ke di mua kitai ke bejumpa duduk bebandung. Nyangka tu mih asai orang lebuh ke nan di legit Bukit Chalung, lebuh sida ngentung tikung pilan  temiang. “Nya alai tu unggal, uji aku nanya nuan enggau tempenga ujung landai, nuan ke nuntung datai nemuai. Aku ngasuh nuan muka ribis ma nuan unggal meda jangka iya mua pemesai. Uji nuan nyipat buah lensat ngambika kerebembat labuh tekusai. Uji nuan ngaraka berita enggi seduai unggal ngambika didinga bala kitai. Nya alai ka aku ngumbai seduai ngiga lilin, kita din ke berumah mangkang tapang. Ka ku ngumbai seduai ngiga mengkudu, kita din ke berumah mangkang mengkudu ke jerangku ngambung gagang. Ka aku ngumbai seduai ngiga tarum, kita din ke bisi tarum ke kelebumbun balat mansang. Ka aku ngumbai seduai ngambi teladan dih unggal wai, nama kita din bisi Semanjan tukang nengkebang,” kemah ku jaku Apai Sedinang nanya apai engau Indai Rimbu. APAI RIMBU MADAHKA TUJU PEJALAI DIRI Dia Apai Rimbu tak lama tengenung baka ubung masak kerebang ninga tanya Sentukan Buban. Tak lama telina Setembul Tating Jala baka bunga ke di panduk ujung gerunggang. Iya pan lalu nyaut enggau rakup dabung jarang. “Au unggal. Nya alai dada enggi aku unggal tebelenga asai dipalu. Dalam aku berendam, perut aku betabu laban aku kena tanya nuan enggau timpa dabung labu, tang aku tu unggal, nadai pemandai enda tau, enda teadingka nuan terinting puting dabung labu, enda tearaka nuan enggau sempama leka jaku kelulu manah didinga. “Nya alai, dalam aku tak berendam kandang tekura. Ati aku tu tak beraie mari nyida. Aku tak tengenung lalu telengga, ninga nyawa dabung rasa enggi nuan unggal tang ga tembai aku dini enda malu di lempedu kandang tekura laban aku enda teadingka terinting puting dabung belaja, enda tearaka sempama jaku ke ngena, setimpa bisi nyengala chukup leka. “Au dih unggal, baka ke begendang tu unggal, baka nya gendang baka nya ga rayah. Baka nya pencha baka nya ga sembah. Nya alai aku tu unggal, baka kenyali ulu kanyau napatka kembayau mansau ngabu, baka juak kaki rantau mih aku tu napatka jengkilat ijap bubu, baka baya datai ari Nanga Letung Bandau napatka telaga ai chiru. Nya alai, baka mayau chapan ke di dan kara Sanggau mih aku tu, napatka balan Tiang Laju.  Aku tu unggal, ka ngabas peninduk duan kenyali rakuk ke di puchuk tapang bedenjang,   ka ngabas balai jelu besai ke di tatai langgung tebiang. Aku tu deka manjuk dih unggal di ulu batang langgai Deluk nyangka bisi bulih imbuk ke bebuk nansang ke belakang. Aku tu deka ngamba di menua kita nyangka bisi bulih pekaban burung bekia, belanggai ngena beserara betugang labang. Aku ngelekaka jaku nya sesempa makai pinang,” kemah ku jaku Aya Apai Rimbu. “Au mih kau unggal, aku tu ga beli lansang kelubang. Aku tu ga lap nimbun penyai orang, tak agi bakal, agi tebal jaku nuan nya unggal. Uji nuan ngasuh nya mipau, ngasuh iya senayau. Uji surungka nuan jaku karung, nunda ke nyurungka paung tebu betung tanam di tanjung ngelung bekumbang. Uji kusaika jaku nuan nya unggal ke di tikai pandan bekuang,” ku jaku Sentukan Buban, Apai Sedinang nyaut baru. “Au dih unggal wai.  Enti nuan ngasuh aku ngeluaka jaku nya ngambika dipeda kitai betunga duduk betentang, enti nuan ngasuh aku ngusaika rambai jaku kenang, kami dua orang tuai, Indai Rimbu ke datai nuntung ditu di perundu rumah panjang kita di ditu,  kami dua tu ka nebang batang pinang penguji, ka nanya Sedinang ke bini lantang aku Wat Bujang Sugi,” ku jaku Setembul Tating Jala. Dia Apai Sedinang tak ketawa ngakah baka ke ngulum buah pinang belubang. Nyau ketawa rising-rising ngayanka puting dabung jerantang. “Au dih kau unggal. Dini dih aku ngeluluka pejalai seduai baka tu ke datai nuntung ditu, kitai ke bejaku kelulu nyampau dikenang,” ku Sentukan Buban, apai Sedinang. Oleh JANTAN UMBAT 
See author's posts
